22. schôdza NR SR - 11.deň - A. dopoludnia
Dátum: 2024-11-07
Poslanec: Kolíková, Mária (SaS)
Druh vystúpenia: Vystúpenie v rozprave

6. Vážený pán predsedajúci, vážené pani poslankyne, vážení páni poslanci, máme tu rozpravu už niekoľko hodín k uzneseniu Národnej rady k rozhodnutiu súdu, ktorý sa týka trestného činu, za ktorý je trestne stíhaný bývalý prezident Andrej Kiska. Treba si naozaj na úvod povedať, že jedná sa o rozhodnutie súdu odvolacieho, ku ktorému ešte doteraz nedostal ani obhajca, ani samotný prezident Andrej Kiska písomné rozhodnutie vo veci, že ani nepozná dôsledne celé písomné odôvodnenie. Sám sa vyjadril, že určite dá dovolanie voči danému rozhodnutiu a využije tiež ešte ďalšie opravné prostriedky. To znamená, že my nevieme, my nevieme s ohľadom na to, aké máme opravné prostriedky v zmysle Trestného poriadku, ako nakoniec táto vec skončí, ale Národná rada už teraz ide prijímať uznesenie, ktoré je postavené na rozhodnutí súdu. Nepamätám si žiadny iný prípad, kedy mala Národná rada potrebu robiť takéto uznesenie k rozhodnutiu súdu, ktoré je v danom čase zatiaľ v odvolacom štádiu. Naozaj si nepamätám, ak si spomeniem na nejaký prípad, ktorý naozaj bol verejne, verejne sledovaný a vzbudil určite v takej miere u jednej časti pohoršenie verejnosti, možno u druhej z iného dôvodu, ale to bolo určite, to bolo určite právoplatné odsúdenie Dušana Kováčika, bývalého špeciálneho prokurátora za korupciu, za korupciu, ktorý sa absolútne spreneveril svojmu poslaniu. Nikoho z nás, ktorí sme považovali dané rozhodnutie za správne a poburujúce a odsudzujúce a dehonestujúce funkciu špeciálneho prokurátora, pretože sa spreneveril svojmu poslaniu zo svojej pozície špeciálneho prokurátora, pretože on vlastne počas svojej funkcie mal zneužívať vlastne toto postavenie a vlastne mal korumpovať. Nie, nikoho z nás nenapadlo sem doniesť takéto uznesenie, pretože to je zneužívanie priestoru Národnej rady, absolútne zneužívanie priestoru Národnej rady. Samotné uznesenia sa k nemu, ja sa k nemu, samozrejme, vrátim a budem ho rozoberať. Má v sebe mnoho lží. A toto ste nikdy podľa mňa neboli pripravení robiť ako vládni poslanci za SMER - SD, ani za HLAS. Slovenskú národnú stranu nebudem spomínať, pretože pri tej som prekvapená vždy, ale prinajmenšom zo strany SMER, tak ako bol známy Robert Fico, proste mal určité hranice. Ale ja by som povedala do momentu, do momentu, kedy nevyhral prezidentské voľby. Keďže prehral prezidentské voľby, Robert Fico sa zmenil. Stal sa z neho nenávistný politik, pomstychtivý politik a s ohľadom na ďalšie udalosti sa toto vlastne uňho iba viac a viac prehlbuje. A ja sa divím vám, poslancom a poslankyniam za SMER - SD, že ste ochotní toto ďalej podporovať, pretože vy to viete zastaviť. Vy viete tomu stanoviť hranice. Ale váš líder vás ťahá jednoducho spôsobom, že Slovensko vediete do záhuby. A do záhuby vediete svoju vlastnú stranu. Preto raz, som presvedčená, že sa budete hanbiť za to, ak zahlasujete za toto uznesenie Národnej rady. Tak ako si myslím, že sa mnohí z vás hanbíte a hanbili ste sa, keď ste sa rozhodli, že budete odvolávať podpredsedu parlamentu Michala Šimečku, pre vymyslené dôvody, pre audit, ktorý ani neskončil. Ja som presvedčená, že ste sa mnohí hanbili. Jednoducho čiara bola prekročená, a to už 6. decembra minulého roku, kedy minister Susko prišiel na vládu a priniesol návrh nového Trestného zákona fakticky, nového Trestného poriadku so zrušením špeciálnej prokuratúry, všetko s tým, že má platiť zo dňa na deň zásadná zmena, zásadné zníženie trestov za korupciu, vytvorenie priestoru na to, aby blízki ľudia tejto koalície sa vyhli spravodlivosti a vtedy bola zásadne prekročená čiara. A záviselo od vás tu v parlamente, čo urobíte. Bolo zjavné, že toto chce premiér, ale vy ste mohli tomu stanoviť nejaké hranice. Ešte nakoniec v rámci tretieho čítania, keď ste boli upozorňovaní na premlčanie, čo spôsobí, tie zásadné zmeny, čo spôsobí osobitne pre trestné činy znásilnenia, tak ste za to zahlasovali. Dodatočne ste zistili, že vlastne to, na čo vás upozorňovala opozícia, bola pravda a neverili ste nám. A ja vás teraz znovu upozorňujem, že toto je pokračovanie toho hrubého prekročenia, prekročenia proste hranice, ktorá nás delí od totalitných krajín. Od komunizmu, za komunizmu sa presne toto dialo. Lož sa stávala pravdou rozhodnutím komunistických úderiek. Vy chcete jednoducho teraz lož premeniť na pravdu tu, v tomto návrhu uznesenia. Jedna vec je právoplatné teraz rozhodnutie súdu, to je jedna vec. Ale to, s čím všetkým to tu vy splietate v tom návrhu na uznesenie, je to jednoducho množstvo lží, ktoré do toho dávate a zjavne s presvedčením, že keď to prijme Národná rada ako uznesenie, tak sa to stane pravdou. Ale nestane sa, nestane sa a vy to veľmi dobre viete. A tým hrubo prekročujete čiaru, čiaru, ktorá by sa nemala prekračovať v demokratickej krajine, v právnom štáte. Nakoniec v krajine, kde si budeme teraz pripomínať už viac ako 30 rokov od Nežnej revolúcie, kde sme v novembri ´89 proste stáli na tých námestiach kvôli tomu, že pravda zvíťazí. Teraz chcete prijímať tento paškvil tohto uznesenia? S týmto množstvom lží? Pretože, prosím vás, ako bol porušený zákon o spôsobe voľby prezidenta? To mi povedzte, to máte priamo v tom uznesení. S poľutovaním Národná rada konštatuje, že prezident Kiska konal v rozpore so zákonom o spôsobe voľby prezidenta. Nič také neexistuje, to vôbec nie je pravda. Povedzte mi nejaké ustanovenie, ktoré bolo porušené. Proste nie je to pravda. Áno, môžeme sa baviť o tom, ako mali byť zaúčtované náklady na kampaň, ale on nijak neporušil zákon o spôsobe voľby prezidenta. Nakoniec ministerstvo financií, ktoré robilo kontrolu, tak konštatovalo, že žiadne pochybenia tam neboli. Všetko bolo riadne zaúčtované. Na kampaň dal svoje peniaze, peniaze svojej firmy, na ktoré si riadne zarobil. Môžme sa tu rozprávať, o čo boli tie milióny, o ktorých rozprával Robert Fico, hlasom podobným Robertovi Ficovi. O tomto sa rozprávajme, ako tieto peniaze boli zabezpečené. Ale o tomto tu nie je žiadna pochybnosť. Tu sa len bavíme o tom, že či mali-nemali byť ako zaúčtované v účtovníctve a ďalšia, ďalšia lož, čo máte priamo v uznesení, že si zadovážil pre seba neprimeraný finančný zisk? Však nikdy štát neprišiel o tie peniaze. Veď vratka žiadna zaplatená nebola. On tie peniaze zaplatil, štát o nič neprišiel, žiadna škoda tu nevznikla. Tu sa len bavíme o tom, či tie peniaze boli, alebo neboli riadne zaúčtované. Prokurátori špeciálnej prokuratúry mali zneužiť skutok spáchaný bývalým prezidentom. S ohľadom na čas, aký mám malý, tak asi na záver dovolím iba prečítať, aby sme si povedali tie pravdy, ktoré sa tu menia. František Imrecze o tajnej schôdzke na úrade vlády, kde sa riešila KTAG spoločnosť a Andrej Kiska. Imrecze vypovedal, že schôdzka sa uskutočnila v zadnej časti kancelárie premiéra Fica, v súkromnej zasadačke predsedu vlády, podľa neho zavolal Fico v priebehu schôdzky aj vtedajšieho ministra financií Petra Kažimíra. Vraj bol veľmi nepríjemne prekvapený že na tom stretnutí videl aj Norberta Bödöra, povedal Imrecze. Následne vraj Fico vydal Kažimírovi pokyn, aby jeho rezort vypracoval správu o nezrovnalostiach vo financovaní prezidentskej kampane osoby Andreja Kisku. Toto neprekričíte. Zbytočne prijímate toto rozhodnutie Národnou radou a potvrdzujete tým len to, že Robertovi ide o pomstu a vy všetci sa na tom zúčastňujete. Už nebude pomstychtivý len Robert Fico, ale každý z vás, ktorý za toto zahlasuje. Lebo je tu množstvo lží a je to len a len o nenávisti a o pomste. Každý z vás, ktorý za toto zahlasuje, rozhodne, že Slovensko sa má vydať cestou lži a pomsty a vy chcete, aby touto cestou išlo, aby sa pokračovalo v nenávisti. Svojím hlasovaním toto potvrdíte a zneužijete na to Národnú radu Slovenskej republiky a to si jednoducho Národná rada Slovenskej republiky nezaslúži. Ľudia si to nezaslúžia. Ľudia, ktorí vás volili, si nezaslúžia, aby ste im klamali! To si naozaj nezaslúžia. Len kvôli tomu, že máte pomstychtivého lídra. Ďakujem pekne. (Potlesk.)